สังคมข่าวหุ้น
*ตลาดหุ้นไทยวานนี้ (15 มิ.ย.) ปิดที่ระดับ 1,622.31 จุด ลดลง 10.75 จุด (-0.66%) มูลค่าการซื้อขาย 90,036.99 ล้านบาท
15 มิ.ย. 2564

*ตลาดหุ้นไทยวานนี้ (15 มิ.ย.) ปิดที่ระดับ 1,622.31 จุด ลดลง 10.75 จุด (-0.66%) มูลค่าการซื้อขาย 90,036.99 ล้านบาท
*นักวิเคราะห์ฯ เผยตลาดหุ้นไทยวานนี้แกว่งในทิศทางขาลงขาดปัจจัยบวกหนุน ช่วงรอจับตานโยบายการเงินเฟดเช่นเดียวกับตลาดต่างประเทศ โดยตลาดภูมิภาค-ตลาดยุโรปต่างแกว่งไซด์เวย์ทั้งบวก-ลบ ส่วนบ้านเรายังได้รับปัจจัยทางจิตวิทยาลบจากความไม่แน่นอนนโยบายแก้หนี้ประชาชนกดดันกลุ่มแบงก์, Consumer Finance และบัตรเครดิต ส่วนวันนี้คาดตลาดฯ แกว่งไซด์เวย์หากยังไม่มีสัญญาณจากเฟดออกมา พร้อมให้แนวรับ 1,600 จุด แนวต้าน 1,635-1,642 จุด
*เป็นอีกหนึ่งกองทรัสต์ที่ประสบความสำเร็จอย่างต่อเนื่อง ล่าสุด “อมร จุฬลักษณานุกูล” ประธานเจ้าหน้าที่บริหาร บริษัท เอไอเอ็ม รีท แมนเนจเมันท์ จำกัด ผู้จัดการกองทรัสต์ ในฐานะผู้ก่อตั้งทรัสต์และผู้จัดการกองทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ เอไอเอ็ม อินดัสเทรียล โกรท (AIMIRT) เผย กองทรัสต์ AIMIRT เตรียมเปิดขายหน่วยทรัสต์เพิ่มทุนครั้งที่ 2 จำนวน 172.26 ล้านหน่วย ดีเดย์ 5 ก.ค.นี้ เคาะราคาสุดท้าย 14 ก.ค. ขายสูงสุดไม่เกิน 11.90 บาท เดินหน้าลงทุนทรัพย์สินเพิ่มไม่เกิน 2,280 ล้านบาท กรรมสิทธิ์ในอาคารคลังสินค้า 12 ยูนิต และสิทธิการเช่าอาคารคลังสินค้า 4 ยูนิต จาก 3 โครงการคุณภาพในสมุทรปราการ และระยอง ชูอัตราเช่าพื้นที่เต็ม 100% หนุนประมาณการผลตอบแทนในปีแรกอย่างน้อย 7.50%
*บลจ.วรรณ ปลื้มผลงานเติบโต 100% โดย “พจน์ หะริณสุต” ประธานเจ้าหน้าที่บริหาร เผยเพียง 5 เดือนผลงานทะลุเป้าหมายปี 2564 ดัน AUM ใกล้ 2 แสนล้านบาท เทียบชั้นบลจ.ในเครือแบงก์ใหญ่ เตรียมเปิดตัวกอง REIT Buy Back กองทรัสต์ที่มีข้อตกลงซื้อคืนกองแรกของไทย คาดเปิดขายปลายเดือนมิ.ย.นี้ พร้อมเปิดตัวบริษัทในเครือลุยธุรกิจแนะนำการลงทุนแบบครบวงจร ตั้งเป้าเป็น ONE-Stop Financial Service ให้กับผู้ลงทุน
*ผ่านพ้นไปได้ด้วยดีสำหรับ บริษัท การบินไทย จำกัด (มหาชน) หรือ THAI โดย “ชาญศิลป์ ตรีนุชกร” รักษาการแทนประธานเจ้าหน้าที่บริหาร เผยว่า วานนี้ศาลล้มละลายกลางเห็นชอบแผนฟื้นฟูกิจการของ บมจ.การบินไทย (THAI) พร้อมตั้งผู้บริหารแผน 5 คน คือ ปิยสวัสดิ์ อัมระนันทน์, พรชัย ฐีระเวช, ศิริ จิระพงษ์พันธ์, ไกรสร บารมีอวยชัย และชาญศิลป์ ตรีนุชกร ทั้งนี้ เป็นไปตามแผนฟื้นฟูกิจการที่บริษัทยื่นเสนอต่อศาลฯ
*SYNTEC ยื่นประมูลงานเอกชน กว่า 1.35 หมื่นล้านบาท ตั้งเป้าคว้างานปีนี้อย่างน้อย 8 พันล้านบาท ดันงานในมือเพิ่มจากปัจจุบันที่ 6.6 พันล้านบาท มองประเด็นหลักเกณฑ์ EIA สำหรับอาคารสูงยังไม่กระทบ ส่วนทั้งปี 2564 คาดรายได้ที่ 8.5 พันล้านบาท หวังครึ่งปีหลังสถานการณ์โควิดคลี่คลาย ธุรกิจเซอร์วิสอพาร์ตเมนต์ฟื้นตัวดี รุกลงทุนเครื่องจักรหวังเพิ่มประสิทธิภาพการดำเนินงาน
*ปิดดีลแบบสวยงาม บริษัท อินโดรามา เวนเจอร์ส จำกัด (มหาชน) หรือ IVL บริษัทเคมีภัณฑ์ชั้นนำระดับโลก เสร็จสิ้นการเข้าซื้อโรงงานของบริษัท CarbonLite Holdings ในรัฐเท็กซัส ประเทศสหรัฐอเมริกา ซึ่งเป็นส่วนหนึ่งในความมุ่งมั่นของ IVL ที่จะเพิ่มกำลังการรีไซเคิลทั่วโลก